Sõtkas
Sõtkas (Bucephala clangula) on partlaste sugukonda sõtka perekonda kuuluv veelind. Sõtka pesitsusala hõlmab enamiku Euraasia ja Põhja-Ameerika metsavööndist. Talvituma lendab ta lõunasse kinnikülmumata merede ja suurte siseveekogude rannikualadele. Suuremas osas levilast on ta tavaline. Endise NSV Liidu Euroopa-osas ja Lääne-Siberis on ta koguni üks kõige levinumatest partlastest. Eestis on ta üsna vähearvukas, kuid tema arvukus suureneb. Rände ajal on ta sage. Sõtka pesitsusaegset arvukust Eestis hinnatakse 3000–5000 paarile, talvist arvukust 15 000 – 30 000 isendile.